NEDTUR: Titusener av hyttegjester har forlatt vinterfjellet, etter at det ble forbudt å reise på hytta utenfor hjemkommunen for å hindre smittespredning. Foto: Halvard Alvik

9000 ned fra vinterfjellet i dag: – Tror ingen kom ondsinnet

Over 9000 hyttegjester dro fra Hallingdal tirsdag: – Vi er på rett vei, sier ordføreren i Hol.

Oppdatert 20. mars

Artikkelen er over 185 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

I dag tidlig var 36.600 mobiltelefoner registrert i Hallingdal. Seks timer senere var antallet 27.200, ifølge mobildata som Hol kommune har tilgang til.

Antall innbyggere i Hallingdal-kommunene er omkring 22.000.

– Fremdeles har vi altså omkring 6000 personer som ikke oppholder seg her til vanlig, sier Hol-ordfører Petter Rukke.

Men det var mer dramatisk i helgen. Mobildata viste at 54 000 mennesker befant seg i vinterfjellet.

Mandag truet kommunen hans med å prakke Heimevernet på hyttefolket, for å få dem til å overholde hytteforbudet og reise hjem.

Men forskriften som gir lovhjemmel for å bortvise folk, er ikke vedtatt. Helseministeren oppfordrer hyttegjester til å reise frivillig.

– Jeg tror ingen kom hit ondsinnet. De har vel bare tenkt at det er bedre å sitte på hytta og bruke fjellet, når skoler og arbeidsplasser er stengt, sier Rukke.

les også Vinje kommune reagerer: Ble ikke varslet om coronasmittede hytteturister

– Ikke dimensjonert for epidemi

Men kommunehelsetjenesten i utkantene vil ikke klare å ta seg av hyttegjester som blir smittet av det nye coronaviruset.

– Apparatet vårt er ikke dimensjonert for en slik epidemi. Våre helsearbeidere jobber døgnet rundt, vi kan ikke risikere at flere blir slått ut, sier Rukke.

Les også: Hyttekommuner fortviler

Alle ansatte på det ene sykehjemmet i Hol er i corona-karantene, etter at en besøkende fikk påviste smitte. Åtte er registrert smittet i kommunen.

– Det er langt fra Geilo til sykehus og respiratorer, sier ordføreren.

Hol kommune sendte mandag kveld SMS til alle i området, opplyste om at de har et større utbrudd på gang og henstilte til folk om å holde seg i ro.

– Det har nok hatt en viss innvirkning, sier Rukke.

Ønsker ikke konflikt

Han ønsker ingen krig mellom hyttekommunene og gjestene.

– Jeg oppfordrer folk til å oppføre seg skikkelig. Dette er en nasjonal utfordring vi må stå sammen om. Situasjonen er trist for alle, sier Petter Rukke.

Les også: Hytteeiere hjem fra Sjusjøen: Dette tar vi på alvor

Hvaler ved Fredrikstad har anskaffet samme løsningen som Hol, som viser hvor mange mobiltelefoner som befinner seg i kommunen.

Er liv og helse i fare, kan systemet sende ut SMS til alle som beveger seg i samme geografisk område. Også hyttefolk som skulle holdt seg hjemme.

MOBILKART: Slik kan Hvaler kommune se hvor mange mobiltelefoner som befinner seg på øyene.

1200 færre på Hvaler

Mens Hol har hatt systemet ett års tid, startet overvåkningen på Hvaler søndag.

Om morgenen mandag og tirsdag viser målingene at 6100 mobiler er aktive på øyene. Hvaler har 4700 innbyggere.

– Antallet har sunket med 1200 siden søndag. Mange kan nok være hyttefolk som er reist hjem, sier beredskapsleder i Hvaler Jan Richard Aspheim.

Hvor mange familier de 1200 mobilene representerer, vet ikke kommunen.

Aspheim mangler data over tid som viser hva som er normalen. Når antallet går opp til 6500 på dagtid, kan det være folk som kommer inn i kommunen på jobb.

– Kan ikke jage folk

Hvaler kommune har sendt corona-sms til hyttefolket via et system som tar utgangspunkt i skatteregisteret, en mulighet de har hatt i mange år.

– Vurderer dere å be hyttegjester pelle seg hjem via systemet som registrerer hvilke mobiltelefoner som faktisk befinner seg på Hvaler?

– Ikke foreløpig. Jeg tror de fleste begynner å forstå alvoret og retter seg etter forbudet. Reglene for å sende SMS er strenge, liv og helse må være i fare.

– Kan dere komme til å banke på hyttedører og be folk reise?

– Jeg vil ikke anbefale kommunens politiske ledelse å gjøre det. Vi kan ikke jage folk, den myndigheten er det bare politiet som har, sier Aspheim.

OK for Datatilsynet

Datatilsynet har fått flere henvendelser fra folk som reagerer på SMS-ene fra hyttekommunene.

– Vi legger til grunn at kommunene oppfordrer hyttefolk til å dra hjem av hensyn til egne innbyggeres helse, sier direktør i Datatilsynet Bjørn Erik Thon.

Han sier at masseutsendelser av SMS til folk som befinner seg innenfor et geografisk område, ikke bryter med personvernlovgivningen.

Det kan være annerledes om mindre viktig informasjon sendes ut.

– Men også om SMS-en kommer til deg personlig, er formålet i dette tilfellet så godt at våre avveininger faller ut i kommunens favør, sier Thon.

Publisert: 17.03.20 kl. 22:46 Oppdatert: 20.03.20 kl. 09:16

Les også

Mer om Coronaviruset Hvaler Datatilsynet Geilo